РЕПУБЛИКА СРБИЈА

НАРОДНА СКУПШТИНА

Одбор за oбразовање, науку,

технолошки развој и информатичко друштво

14 Број: 06-2/160-23

27. јул 2023. године

Б е о г р а д

З А П И С Н И К

12. СЕДНИЦЕ ОДБОРА ЗА OБРАЗОВАЊЕ, НАУКУ,

ТЕХНОЛОШКИ РАЗВОЈ И ИНФОРМАТИЧКО ДРУШТВО

ОДРЖАНЕ 24. и 26. јула 2023. ГОДИНЕ

Седница је почела у понедељак, 24. јула 2023. године у 11.00 часова.

Седници је председавао проф. др Марко Атлагић, председник Одбора.

Седници су присуствовали чланови Одбора: Жика Бујуклић, Дејана Васић, Љубинко Ђурковић, Наташа Ивановић, проф. др Бранимир Јованчићевић, мр Ђорђе Косанић, проф. др Мирка Лукић Шаркановић, др Зоран Лутовац, Татјана Медвед, Драгана Миљанић, проф. др Владимир Обрадовић, проф. др Ђорђе Павићевић, Стојан Раденовић и проф. др Јахја Фехратовић.

Седници су присуствовалe Ана Миљанић и мр. сци. мед. Татјана Јовановић, заменице чланова Одбора,

Седници су присуствовали представници: - Министарства просвете: проф. др Маријана Дукић Мијатовић, државни секретар, проф. др Ивица Радовић, државни секретар, Милош Благојевић, помоћник министра - Сектор за средње образовање и васпитање и образовање одраслих, др Александар Јовић, помоћник министра - Сектор за високо образовање, др Славица Јашић, начелница Одељења за области предшколског и основног образовања и васпитања; - Министарства спорта: др Мирко Кантар, в.д. помоћника министра и Зорица Бугарски, в.д. секретара Министарства.

Проф. др Марко Атлагић, председник Одбора отворио је 12. седницу Одбора за образовање, науку, технолошки развој и информатичко друштво и обавестио Одбор да је добио писани предлог проф. др Ђорђа Павићевића за допуну дневног реда, која гласи: 1. Разрешење председника Одбора за образовање, науку, технолошки развој и информатичко друштво проф. др Марка Атлагића.

Реч је добио проф. др Ђорђе Павићевић да образложи свој предлог. Проф. др Ђорђе Павићевић је изнео своје мишљење да Одбор зa oбразовање, науку, технолошки развој и информатичко друштво не ради добро и да одговорност за то сноси председник Одбора.

Након излагања поф. Павићевића, председник Одбора је ставио овај предлог за допуну дневног реда на гласање. Одбор се изјаснио о предлогу и одлучио да одбије овај предлог (4 гласа – ЗА, 3 – против, 9 - није гласало).

Проф. др Марко Атлагић је констатовао да овај предлог за допуну дневног реда није усвојен.

На предлог председника, Одбор је већином гласова (11 – ЗА, 4 - против, 1 - није гласао), усвојио следећи дневни ред:

1. Разматрање Информације о раду Министарства просвете за период јануар – март 2023. године (број: 02-840/23, од 27. априла 2023. године),
2. Разматрање Информације о раду Министарства просвете за период април – јун 2023. године (број: 02-840/23-1, од 11. јула 2023. године),
3. Разматрање Информације о раду Министарства спорта за период април – јун 2023. године (број: 02-781/23-2, од 10. јула 2023. године).

Пре преласка на рад по утврђеном дневном реду, Одбор је већином гласова (13 – ЗА, 4 - није гласало), без примедаба, усвојио записник 10. седнице Одбора, која је одржана 3. и 8. маја 2023. године, као и записник 11. седнице Одбора (11 – ЗА, 4 – против, 1 - није гласао), која је одржана 26. јуна 2023. године.

Пре преласка на рад по утврђеном дневном реду, председник Одбора је, на основу члана 76. Пословника Народне скупштине, предложио да Одбор води заједнички начелни претрес о прве две тачке дневног ред,а с обзиром да су у питању два акта која се односе на рад Министартсва просвете у последња два квартала 2023. године.

Одбор је већином гласова (ЗА – 9, 1 – против, 1 – уздржан) усвојио овај предлог.

Проф др Владимир Обрадовић, члан Одбора, је упутио замерку председнику Одбора на чињеницу да он, као и још неколико чланова Одбора, нису добили материјал за седницу и указао да је проф. др Марко Атлагић, као председник Одбора, требао да се стара о томе да сви материјали без одлагања буду достављени свим члановима Одбора.

Татјана Медвед, члан Одбора, је предложила да се, пошто већина чланова Одбора није добила на време писане информације о раду Министарства, расправља о трећој тачки дневног реда за коју је надлежно Министарство спорта а да се седница настави када сви чланови Одбора добију материјал за прве две тачке дневног реда.

Проф. др Бранимир Јованчићевић је истакао да је Народна скупштина добила информације о раду Министарства просвете на време а да они нису даље прослеђени народним посланицима и истакао да, по његовом мишљењу, нема услова за дискусију о прве две тачке дневног реда.

Проф. др Јахја Фехратовић је подржао предлог Татјане Медвед и предложио да присутни представници два министарства усмено, на самој седници, изнесу све што је припремељено у писаним информацијама и налази се у материјалу за тачке дневног реда.

Проф. др Владимир Обрадовић је истакао да не постоји могућност расправе, имајући у виду да није упознат са материјалом и предложио да се седница одложи и помери за најкраћи могући рок.

Председник Одбора, Марко Атлагић је замолио службу Одбора да информише чланове Одбора, да ли је материјал благовремено послат. Секретар Одбора је информисао Одбор да је материјал послат путем електронске поште свим члановима Одбора 20.07.2023. г, у 10.03 часова, и на самој седници са свог телефона показао мејл који је послат. Како је наведено из „ИТ“ службе, члановима Одбора су били послати преобимни „фајлови“и чланови Одбора, због техничких препрека, нису добили материјал.

Председник Атлагић је предложио да се настави са радом по трећој тачки дневног реда и затим да се седница поводом прве две тачке дневног реда одложи и настави у среду, 26. јула 2023. године. Председник је овај предлог ставио на гласање.

Одбор је већином гласова усвојио овај предлог и наставио са радом.

Трећа тачка дневног реда: **Разматрање Информације о раду Министарства спорта за период април – јун 2023. године (број: 02-781/23-2, од 10. јула 2023. године)**

Уводне напомене поводом ове тачке дневног реда изнео је Мирко Кантар, представник Министарства спорта.

Мирко Кантар, в.д. помоћника министра спорта, је истакао, да се и у наведеном извештајном периоду наставило са промоцијом и подстицајем бављења спортом у свим сегментима становништва, посебно код женске популације, деце, младих и особа са инавлидитетом. Такође, министар спорта је са сарадницима наставио обилазак градова и општина Републике Србије, у којима се састајао и разговарао са представницима локалних самоуправа и спортских удружења, у циљу унапређења спорта и спортске инфраструктуре. Организовани су мали сајмови спорта, којима су присуствовали представници Министарства и локалних самоуправа.

У овом извештајном периоду одржана је трећа Редовна седница Скупштине Олимпијског комитета Србије и изабран је нови члан Извршног одбора ОКС, као и конститутивна седница Комисије савета за спорт за унапређење тренерске струке. Сектор за спорт је наставио са редовним финансирањем надлежних гранских спортских савеза, као и обезбеђивање средстава за национална признања и новчане награде спортиста а започело се и са исплаћивањем спортских стипендија. Што се тиче Националне стратегије развоја спорта, г-дин Кантар је истакао да ће бити оформљена Радна група, која ће врло брзо почети саму прирему и израду Националне стратегије. Припремљена је документација и започети су поступци јавних набавки за реализацију 11 пројеката спортске инфраструктуре, који ће се финансирати у текућој буџетској години.

У дискусији поводом ове тачке дневног реда учествовали су Татјана Медвед, проф. др Бранимир Јованчићевић, проф. др Марко Атлагић, Љубинко Ђурковић, проф. др Ђорђе Павићевић, проф. др Владимир Обрадовић, др Зоран Лутовац и Дејана Васић, чланови Одбора.

Татјана Медвед је истакла да је на састанцима које је иницирао Пододбор за спорт, сагледавано стање спорта у земљи. Истакла је да је одржано много радних састанака у циљу да се побољша и унапреди рад физичког васпитања у школама. Татјана Медвед је истакла да ће 31. јула 2023. г. бити потписан Меморандум о сарадњи између Министарства спорта, Министарства просвете и Министарства здравља. Истакла је да физичко васпитање није исто што и спорт и да је битно да министарства просвете, спорта и здравља морају уско да сарађују и раде у припреми и изради наставног програма и спровођења физичког васпитња у основним школама.

Проф. др Марко Атлагић, председник Одбора, је истакао да је резултат рада чланова Пододбора за спорт, који је одржао двадесетак радних састанака са свим релевантним факторима, потписивње Меморандума о сарадњи између Министарства спорта, Министарства просвете и Министарства здравља и да је у току реафирмација васпитне улоге школе кроз физичку културу и спорт. По мишљењу председника Одбора, чланови Одбора, као народни посланици, треба сами да се ангажују и укључе у јавне расправе по свим важним питањима на терену - свуда где се оне организују, како би се саслушало и видело право стање у посебним областима.

Проф. др Бранимир Јованчићевић је истакао да физичка култура у основним и средњим школама, као и на универзитетима, уступа место неким бизнис пројектима појединаца и да тај приступ није добар. Скренуо је пажњу да Одбор није довољно упућен у рад Пододбора за спорт и да Одбор за oбразовање, науку, технолошки развој и информатичко друштво пре свега треба да буде упућен у активности Пододбора за спорт, кроз периодичне извештаје.

Љубинко Ђурковић је подржао циљеве и задатке Меморандума и истакао да би чланови Одбора кроз поднету Информацију о раду требало да буду упућенији у његову суштину и садржај. Предложио је представницима Министарства спорта да пре него што се организује јавна расправа о Стратегији, да се истовремено ицинира и донесе Стратегија о младима, како би те две стратегије биле компатибилне, јер имају много заједничких тачака.

Проф. др Ђорђе Павићевић је изразио задовољство што су у овој расправи отворена и нека стратешка питања о којима се говори и током израде Стратегије.

Проф. др Владимир Обрадовић је похвалио активности Пододбора за спорт и истакао да је очигледно да је уложено време, енергија и страст у раду Пододбора и да очекује резултате који су најављени. Напоменуо је да би у Извештају о раду у наведеном периоду Министарства за спорт требало да буду наведена решења која је изнела председница Пододбора за спорт, поготово имајући у виду што је Министарство спорта активно учествовало на припреми наведених решења. Проф. Обрадовић је замолио представнике Министарства да одговоре на питање, колико је у претходном извештајном периоду поднето предлога за „ИПА“ пројекте и да информишу Одбор поводом потписаног Меморандума о сарадњи са Републиком Малдиви и да упознају Одбор какве ће конкретне користи имати потписивање овог Меморандума за Републику Србију.

Др Зоран Лутовац је подсетио присутне да је Народна скупштина највише законодавно тело које доноси законе, али истовремено контролише извршну власт и да се овде не ради о томе ко је коме политички близак, већ ко којој институцији припада, као и да нема потребе да неко ко припада истој политичкој организацији заступа извршну власт, већ да треба исту да контролише.

Мирко Кантар, представник Министарства спорта је истакао, да што се тиче активности Пододбора, још увек не зна да ли ће он бити део информације. Када је о Меморандуму о сарадњи са Републиком Малдиви реч, навео је, да сваки споразум који је потписан са неком државом има одређени значај.

Дејана Васић упутила је похвале на досадашњи рад и активност Татјане Медвед, председнице Пододбора за спорт, и изразила задовољство што се започело са применом промена и добрих идеја.

Након дискусије, Одбор је сагласно члану 229. Пословника Народне скупштине размотрио Информацију о раду Министарства спорта за период април – јун 2023. године, и одлучио, већином гласова (11 – ЗА, 1 – против, 1 – уздржан и 1 – није гласао) **да је прихвати**, о чему ће поднети извештај Народној скуппштини.

Након што је закључио прву тачку дневног реда, председник Атлагић је прекинуо седницу Одбора за образовање, науку, технолошки развој и информатичко друштво и најавио наставак седнице у среду, 26. јул 2023. г, у 9.00 часова.

**Седница је прекинута у 12.35 часова.**

**Седница је настављена у среду, 26. јула 2023. године, у 9.00 часова.**

Седници је председавао проф. др Марко Атлагић, председник Одбора.

Наставку седнице су присуствовали чланови Одбора: др Живан Бајић, Жика Бујуклић, Дејана Васић, Наташа Ивановић, проф. др Мирка Лукић Шаркановић, Татјана Медвед, проф. др Владимир Обрадовић, проф. др Ђорђе Павићевић и Стојан Раденовић.

Седници је присуствовала мр сци. мед. Татјана Јовановић, заменица члана Одбора.

Седници нису присуствовали чланови Одбора: Љубинко Ђурковић, проф др Бранимир Јованчићевић, мр Ђорђе Косанић, др Зоран Лутовац, Драгана Миљанић и проф. др Јахја Фехратовић, нити њихови заменици.

Седници су присуствовали представници Министарства просвете: проф. др Маријана Дукић Мијатовић, државна секретарка, проф. др Ивица Радовић, државни секретар, доц. др Александар Јовић, помоћник министра - Сектор за високо образовање, Милош Благојевић, помоћник министра - Сектор за средње образовање и васпитање и образовање одраслих и др Милан Пашић, помоћник министра - Сектор за предшколско и основно образовање.

Пре преласка на рад по прве две тачке дневног реда, председник Одбора је подсетио присутне народне посланике, да је Одбор већ расправљао по трећој тачки дневног реда и да је Одбор у понедељак, 24. јула 2023. г, на основу чл. 76. Пословника Народне скупштине донео одлуку да води заједнички начелни претрес о прве две тачке дневног реда.

Прва и друга тачка дневног реда: **Разматрање Информације о раду Министарства просвете за период јануар – март 2023. године (број: 02-840/23, од 27. априла 2023. године)** и **Разматрање Информације о раду Министарства просвете за период април – јун 2023. године (број: 02-840/23-1, од 11. јула 2023. године)**

Уводне напомене поводом ове две тачке дневног реда изнела је проф. др Маријана Дукић Мијатовић, државна секретарка Министарства просвете. Навела је да је у писаној Информацији у раду све таксативно наведено и да ће се она задржати само на најбитнијим подацима. У извештајном периоду, од 21. до 23. јуна 2023. г, Министарство просвете је организовало завршни испит за основце матуранте. Завршни испит, осим на српском језику, био је организован и на језику националних мањина (на 8 језика националних мањина). Новина је да по први пут није било комбинованог теста, који је био ранијих година, већ су ученици радили тест и из једног од пет предмета који ученик изабере са листе наставних предмета из природних и друштвених наука: биологија, географија, историја, физика и хемија. Државна секретарка је истакла да су предузете мере да се обезбеди 720 милиона динара за набавку бесплатних уџбеника и да је то право остварило 88000 ученика. Влада РС је усвојила одлуку о броју буџетских студената за упис у прву годину студијских програма основних и мастер студија. Нагласила је, да је донета Одлука о изабраним стипендистима за школску 2022/23 годину у оквиру Пројекта „Србија за Србе из региона“ и студентске стипендисте Пројекта „Свет у Србији“. Започета је процедура за објављивање новог конкурса за школску 2023/24 годину. Настављено је пружање подршке рализацији активности у оквиру Пројекта „Инклузивно предшколско васпитање и образовање“. На крају свог излагања, државна секретарка је нагласила да она и њени сарадници из Министарства су спремни да дају одговоре на евентуална питања чланова Одбора.

Марко Атлагић, председник Одбора, је отворио расправу.

У расправи по ове две тачке дневног реда учествовали су: Владимир Обрадовић, Ђорђе Павићевић, Дејана Васић, Марко Атлагић, Татјана Јовановић, Татјана Медвед и Мирка Лукић Шаркановић, чланови Одбора.

Проф. др Владимир Обрадовић је навео, као замерку, чињеницу да у извештајима Министарства има премало ствари које се тичу трагичних догађаја у ОШ „Владислав Рибникар“, иако сматра да је Министарство просвете поводом овог случаја радило много више од онога што се налази у извештају. Истакао је и тенденцију пада резултата и нивоа знања школске деце која завршавају одређене образовне циклусе. По мишљењу проф. Обрадовића, извештаји Министарства су непотпуни и предложио је да се извештај који је достављен за други квартал одложи, како би се допунио свим оним што је на самој седници речено. Проф. Обрадовић се позвао на члан 229. Пословника о раду НС и истакао да је на основу тог члана желео да зна све шта је Министарство радило у наведеном периоду а не само део онога што је рађено. Замолио је представнике Министарства да се у следећем буџету предвиде и определе средства за награде за студенте који постижу врхунске резултате или освајају награде на међународним такмичењима.

Проф. др Ђорђе Павићевић се сагласио са излагањем проф. др Владимира Обрадовића, у вези са тенденцијом пада резултата знања деце, што се види по многим показатељима. Дао је сугестију представницима Министарства, да се промени формат израде тромесечних информација о раду, како би они могли дати конструктивнији допринос ономе што се ради.

Проф. др Маријана Дукић Мијатовић, државни секретар Министарства просвете, је указала на разлику између извештаја и тромесечне информације, које посланици иницирају да им се достављају у будућем времену. Када је реч о трагедији у ОШ „Владислав Рибникар“, истакла је да је Министарство просвете само један од чинилаца у ланцу који се бави овом осетљивом проблематиком и да ће на крају коначног извештаја свих релевантних фактора и овај догађај опширније бити заступљен у тромесечној информацији Министарства. Што се тиче резултата на завршним испитима основаца, г-ђа Дукић Мијатовић је истакла да је било пар изненађења за ђаке, иако су била иста питања, различит је био њихов редослед на тесту код ученика, као и то, да је била другачија методологија бодовања. Један од приоритета Министарства у наредном периоду ће бити ојачавање и оснаживање наставника у школама, што подразумева и побољшање њиховог материјалног статуса. Проф. др Маријана Дукић Мијатовић је истакла да су ово информације о раду Министарства, за први и други квартал 2023. г, а да исто тако постоји годишњи извештај Владе о којем може да се расправља.

Дејана Васић је похвалила рад Министарства просвете у извештајном периоду, посебно нагласивши новине које су уведене за завршни испит ученика на крају осмог разреда. Када је реч о информацијама о раду, изнела је своје мишљење, да су информације више него добро и квалитетно урађене.

Марко Атлагић је истакао да се систем образовања и васпитања не може променити преко ноћи, да је то дуготрајан процес и да је реформа овог система на добром путу.

Татјана Јовановић је истакла да се тема ситуације у ОШ “Владислав Рибникар” политизовала. Оврнула се и на лоша постигнућа ученика приликом полагања завршног испита. Подсетила је присутне на ковид инфекцију која је трајала готово три године, током којих се Министасртсво просвете, као и друге државне инситуције, суочавало са бројним изазовима, у специфичим и тешким околностима. На самом крају свог излагања, изразила је задовољство избором новог министра просвете, имајући у виду огромно искуство у раду г-ђе Славице Ђукић Дејановић.

Татјана Медвед је истакла, поводом злочина који се десио у ОШ „Владислав Рибникар“, да нико нема право било шта да каже или да уради по том питању, пре него што државни органи не сагледају све што се догодило и не издају званичан извештај. Истакла је и да је Протокол Меморандума сарадње Министарства просвете, Министарства здравља и Министартва спорта плод заједничког рада и као такав треба да се настави у будућности. Татјана Медвед је подржала предлог проф. др Владимира Обрадовића, у вези са наградама Владе РС за студенте који остварују значајна достигнућа на еминентним међународним такмичењима.

Председник Марко Атлагић је апеловао да се сви чланови Одбора држе Пословника о раду Народне скупштине и да ће Одбор разматрати достављене акте из Министарства просвете, само у складу са Пословником и постојећим законима. Такође, предложио је појединим члановима Одбора да проуче педагогију, јер ће онда другачије раправљати и конструктивније дискутовати.

Проф др Ђорђе Павићевић je скренуо пажњу председнику Одбора, да уколико жели да коментарише извештаје или стање у систему образовања, да то чини као и сви остали чланови Одбора, односно да се пријави за реч и да користи Пословником предвиђено време за дискусију .

Мирка Лукић Шаркановић се пре свега захвалила државној секретарки на исцпрним и квалитетним информацијама и сложила се са већ поменутом сугестијом, а то је, да све оно што је усмено изнела на самој седници треба да буде уврштено у информацију о раду.

Након завршене дискусије, председник Марко Атлагић је ставио на гласање предлог да се прихвати **Информација о раду Министарства просвете за период јануар – март 2023. године.**

Одбор је сагласно члану 229. Пословника Народне скупштине размотрио Информацију о раду Министарства просвете за период јануар – март 2023. године и одлучио, већином гласова (9 – ЗА, 1 – против, 1 – уздржан) **да је прихвати**, о чему ће поднети извештај Народној скуппштини.

Председник Марко Атлагић је ставио на гласање предлог да се прихвати **Информација о раду Министарства просвете за период април – јун 2023. године**.

Одбор је, сагласно члану 229. Пословника Народне скупштине размотрио Информацију о раду Министарства просвете за период април – јун 2023. године и одлучио, већином гласова (9 – ЗА, 2 – против) **да је прихвати**, о чему ће поднети извештај Народној скуппштини.

Саставни део овог записника је тонски снимак 12. седнице Одбора за образовање, науку, технолошки развој и информатичко друштво (<http://217.26.67.44/filesnsrs/odbor/odbor2023072411.mp4> и http://217.26.67.44/filesnsrs/odbor/odbor2023072609.mp4).

Седница је завршена у 11,00 часова.

СЕКРЕТАР ПРЕДСЕДНИК

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

Дејан Јевтовић проф. др Марко Атлагић